[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.5.2009

COM(2009) 238 végleges

2009/0068 (CNS)

Javaslat:

A TANÁCS HATÁROZATA

a pénzügyi közvetítési szolgáltatások közvetett módon mért díjának (FISIM) az Európai Közösségek költségvetése és saját forrásai céljaira felhasznált bruttó nemzeti jövedelem (GNI) megállapításához történő felosztásáról

INDOKOLÁS

BEVEZETÉS

A pénzügyi közvetítési szolgáltatások közvetett módon mért díja (FISIM) a pénzügyi intézmények – tipikusan a bankok – teljesítményének része, amely nem rögzített árú szolgáltatások közvetlen értékesítéséből származik, hanem abból, hogy a hitelekre terhelt kamatláb magasabb, mint a betétek után fizetett (kamatláb-különbözet).

A nemzeti és regionális számlák európai rendszerében (ESA) a pénzügyi közvetítési szolgáltatások közvetett módon mért díjának (FISIM) felosztását az 1996. június 25-i 2223/96/EK tanácsi rendeletet kiegészítő és módosító, 1998. február 16-i 448/98/EK tanácsi rendelet határozta meg, és 2005. január 1-jétől a 2002. október 23-i 1889/2002/EK bizottsági rendelet hajtotta végre.

A közösségi költségvetés és a Közösség saját forrásai céljából azonban nem alkalmazzák automatikusan a FISIM felosztását. Először is, a 448/98/EK tanácsi rendelet 8. cikkének (1) bekezdése a rendelettől való különleges eltéréssel a Bizottság javaslatára egyhangú tanácsi határozat elfogadását írja elő. Másodszor, amennyiben megállapításra kerül, hogy a FISIM felosztása jelentős változásokat eredményez a GNI-ben, a 2000. szeptember 29-i 2000/597/EK, Euratom és 2007/436/EK, Euratom tanácsi rendeletek 2. cikke (7) bekezdése második albekezdésének megfelelően a Tanács a Bizottság javaslata alapján egyhangúan eljárva és az Európai Parlamenttel folytatott konzultációt követően határoz arról, hogy e módosításokat e két határozat céljai tekintetében alkalmazni kell-e.

A FISIM-nek az Európai Közösségek költségvetése és saját forrásai céljaira felhasznált GNI megállapításához történő felosztása jelentős hatással lenne a tagállamok saját forrásokhoz nyújtott becsült hozzájárulására, továbbá módosítaná a kifizetésekre és kötelezettségvállalásokra vonatkozó, az említett két rendelet 3. cikkében meghatározott felső korlátokat. Ezért a Bizottság úgy ítéli meg, hogy a FISIM felosztása jelentős változásokat eredményez a GNI-ben.

Ez a bizottsági közlemény ezért olyan tanácsi határozatra irányuló javaslatot tartalmaz, amelynek:

- 1. cikke a 448/98/EK tanácsi rendelet 8. cikkének (1) bekezdésére alapozva úgy rendelkezik, hogy a FISIM mostantól az Európai Közösségek költségvetése és saját forrásai céljaira felhasznált bruttó nemzeti jövedelem (GNI) megállapításához kerül felosztásra.

- 2. cikke a 2000/597/EK, Euratom tanácsi határozat 2. cikke (7) bekezdésének második albekezdésére, valamint 3. cikkére alapozva úgy rendelkezik, hogy a FISIM e határozat céljaira 2005. január 1-jétől 2006. december 31-ig alkalmazandó.

- 3. cikke a 2007/436/EK, Euratom tanácsi határozat 2. cikke (7) bekezdésének második albekezdésére, valamint 3. cikkére alapozva úgy rendelkezik, hogy a FISIM e határozat céljaira 2007. január 1-jétől alkalmazandó.

A FISIM FELOSZTÁSA A KÖZÖSSÉG SAJÁT FORRÁSAINAK CÉLJÁRA

A felosztott FISIM-et tartalmazó ESA 95 adatok rendelkezésre állása

A 448/98/EK tanácsi rendelet meghatározta a FISIM felosztását az ESA 95-ben és előírta a tagállamok számára a próbaidőszak alatt végzett számítások eredményeinek benyújtását (4. cikk), valamint az eredmények ezt követő értékelését (5. cikk). Ez az értékelés kielégítő eredményeket hozott, és a 448/98/EK tanácsi rendeletet a 2005. január 1-jétől alkalmazandó (2. cikk) 1889/2002/EK bizottsági rendelet hajtotta végre, amely kötelezte a tagállamokat arra, hogy az ESA 95 adattovábbítás részeként osszák fel a FISIM-et.

Az ESA 95 adatok 2008. szeptember-októberi továbbítása során első ízben valamennyi tagállam eleget tett e kötelezettségének, lehetővé téve így a Bizottság számára e javaslat benyújtását.

A FISIM felosztása a saját források céljaira felhasznált GNI-hez

A 448/98/EK tanácsi rendelet 8. cikkének (1) bekezdése a következőképpen rendelkezik: „ E rendelettől eltéréssel a Tanács a Bizottság javaslatára egyhangúlag fogadja el a FISIM felosztásáról szóló határozatot a Közösség költségvetése és saját forrásai céljaira használt GNP [bruttó nemzeti termék, később, 2002-től kezdve a 2000/597/EK határozat 2. cikke (7) bekezdésének első albekezdése értelmében helyébe a GNI fogalma lépett] kialakításához ”. Ez azt jelenti, hogy eltérésként az ESA 95-öt a FISIM felosztása tekintetében módosító 448/98/EK tanácsi rendelet nem alkalmazandó a saját források céljaira felhasznált GNI megállapításához.

E javaslat (1. cikk) célja a Tanács arra vonatkozó határozata, hogy a FISIM-et fel kell osztani a saját források céljaira felhasznált GNI megállapításához. Helyénvaló a legújabb statisztikai fogalmakat használni a saját források céljaira és ennek megfelelően meghatározni a GNI-t, ahogy azt a Bizottság az ESA 95 alkalmazásában a később módosított 2223/96/EK rendelettel összhangban előírta.

A FISIM felosztásának alkalmazása a 2000/597/EK határozat céljaira

A 2000/597/EK rendelet 2. cikke (7) bekezdésének második albekezdése a következőképpen rendelkezik: „ Amennyiben az ESA 95 módosításai jelentős változásokat eredményeznek a Bizottság által előírt GNI-ben, a Tanács a Bizottság javaslata alapján egyhangúan eljárva és az Európai Parlamenttel folytatott konzultációt követően határoz arról, hogy e módosításokat e határozat céljai tekintetében alkalmazni kell-e ”. A FISIM felosztása átlagban több mint 1 %-kal növeli a GNI-t, ami – a 2000/597/EK határozat 3. cikkében leírt módszert alkalmazva – maga után vonja az említett cikkben rögzített felső korlátok változását. Ez azt jelenti, hogy a fenti 2. cikk (7) bekezdése második albekezdésének értelmében a FISIM felosztása jelentős változást eredményez.

E javaslat (2. cikk) célja a FISIM 2000/597/EK határozat céljaira történő felosztásának alkalmazása – kizárólag a 2005. és 2006. évre.

A FISIM felosztásának alkalmazása a 2007/436/EK határozat céljaira

A 2007/436/EK rendelet 2. cikke (7) bekezdésének második albekezdése a következőképpen rendelkezik: „ Amennyiben az ESA 95 módosításai jelentős változásokat eredményeznek a Bizottság által meghatározott GNI-ben, a Tanács a Bizottság javaslata alapján egyhangúlag, és az Európai Parlamenttel folytatott konzultációt követően határoz arról, hogy e módosításokat e határozat alkalmazásában figyelembe kell-e venni ”. A FISIM felosztása átlagban több mint 1 %-kal növeli a GNI-t, ami – a 2007/436/EK határozat 3. cikkének (3) bekezdésében leírt módszert alkalmazva – maga után vonja az említett cikkben rögzített felső korlátok változását. Ez azt jelenti, hogy a fenti 2. cikk (7) bekezdése második albekezdésének értelmében a FISIM felosztása jelentős változást eredményez.

E javaslat (3. cikk) célja a FISIM 2007/436/EK határozat céljaira történő felosztásának alkalmazása 2007-től kezdve.

Hatálybalépés és alkalmazás

Az alkalmazás időpontja az 1889/2002/EK bizottsági rendelet alkalmazásának időpontjával összhangban 2005. január 1.

2009/0068 (CNS)

Javaslat:

A TANÁCS HATÁROZATA

a pénzügyi közvetítési szolgáltatások közvetett módon mért díjának (FISIM) az Európai Közösségek költségvetése és saját forrásai céljaira felhasznált bruttó nemzeti jövedelem (GNI) megállapításához történő felosztásáról

(//EK, Euratom)

AZ EURÓPAI UNIÓ TANÁCSA,

tekintettel a 2000. szeptember 29-i 2000/597/EK, Euratom és a 2007. június 7-i 2007/436/EK, Euratom tanácsi határozatok 2. cikke (7) bekezdésének második albekezdésére,

tekintettel a Bizottság javaslatára,

tekintettel az Európai Parlament véleményére[1],

tekintettel a Számvevőszék véleményére[2],

mivel:

1. A nemzeti és regionális számlák európai rendszerében (ESA) a pénzügyi közvetítési szolgáltatások közvetett módon mért díjának (FISIM) felosztása tekintetében a 2223/96/EK tanácsi rendelet kiegészítéséről és módosításáról szóló, 1998. február 16-i 448/98/EK tanácsi rendelet[3] 8. cikkének (1) bekezdése előírja, hogy a pénzügyi közvetítési szolgáltatások közvetett módon mért díjának (FISIM) a Közösség költségvetése és saját forrásai céljaira használt bruttó nemzeti termék meghatározásához történő felosztásáról szóló határozatot a Tanács fogadja el. A bruttó nemzeti termék fogalmát az Európai Közösségek saját forrásainak rendszeréről szóló, 2000. szeptember 29-i 2000/597/EK, Euratom tanácsi határozat[4] 2. cikke (7) bekezdésének első albekezdése értelmében 2002-től kezdve felváltotta a bruttó nemzeti jövedelem (GNI) fogalma.

2. Helyénvaló a legújabb statisztikai fogalmakat használni a Közösség költségvetése és saját forrásai céljaira, különösen a GNI meghatározása vonatkozásában, ahogy azt a Bizottság a nemzeti és regionális számlák európai rendszerének (a továbbiakban: ESA 95) alkalmazásában előírja. Ezért a FISIM-et helyénvaló felosztani a Közösség költségvetése és saját forrásai céljaira használt GNI meghatározásához.

3. A 2000/597/EK, Euratom tanácsi határozat 2. cikke (7) bekezdésének második albekezdése értelmében amennyiben a nemzeti és regionális számlák európai rendszerének módosításai jelentős változásokat eredményeznek a Bizottság által előírt bruttó nemzeti jövedelemben, a Tanács határoz arról, hogy e módosításokat az említett határozat céljai tekintetében alkalmazni kell-e. Hasonlóképpen, az Európai Közösségek saját forrásainak rendszeréről szóló, 2007. június 7-i 2007/436/EK, Euratom tanácsi határozat[5] 2. cikke (7) bekezdésének második albekezdése értelmében amennyiben a nemzeti és regionális számlák európai rendszerének módosításai jelentős változásokat eredményeznek a Bizottság által előírt bruttó nemzeti jövedelemben, a Tanács határoz arról, hogy e módosításokat az említett határozat céljai tekintetében alkalmazni kell-e.

4. A FISIM felosztása a 2000/597/EK, Euratom határozat 2. cikke (7) bekezdésének második albekezdése értelmében jelentős változásokat eredményez, mivel átlagban több mint 1 %-kal növeli a GNI-t, és – az említett határozat 3. cikkében leírt módszert alkalmazva – maga után vonja az e cikkben rögzített felső korlátok változását. Ugyanezen okból a FISIM felosztása a 2007/436/EK, Euratom határozat 2. cikke (7) bekezdésének második albekezdése értelmében is jelentős változásokat eredményez.

5. Ezért a FISIM felosztását indokolt alkalmazni a 2000/597/EK, Euratom és a 2007/436/EK, Euratom határozatok céljaira.

6. A 448/98/EK tanácsi rendelet végrehajtásáról szóló, 2002. október 23-i 1889/2002/EK bizottsági rendelet 2005. január 1-jétől alkalmazandó.

7. A koherencia érdekében ezért indokolt e határozatot 2005. január 1-jétől alkalmazni. Ennek megfelelően a FISIM-nek az Európai Közösségek költségvetése és saját forrásai céljaira felhasznált GNI megállapításához történő felosztása a 2000/597/EK, Euratom határozat céljaira 2005. január 1-től 2006. december 31-ig alkalmazandó, mivel a határozatot a 2007/436/EK, Euratom határozat 2007. január 1-jével hatályon kívül helyezte. A felosztás a 2007/436/EK, Euratom határozat céljaira a határozat alkalmazásának kezdetétől, azaz 2007. január 1-jétől alkalmazandó,

A KÖVETKEZŐKÉPPEN HATÁROZOTT:

1. cikk

A pénzügyi közvetítési szolgáltatások közvetett módon mért díját fel kell osztani a Közösség költségvetése és saját forrásai céljaira felhasznált bruttó nemzeti jövedelem megállapításához.

2. cikk

A pénzügyi közvetítési szolgáltatások közvetett módon mért díjának 1. cikk szerinti felosztását a 2000/597/EK, Euratom határozat céljaira 2005. január 1-jétől 2006. december 31-ig kell alkalmazni.

3. cikk

A pénzügyi közvetítési szolgáltatások közvetett módon mért díjának 1. cikk szerinti felosztását a 2007/436/EK, Euratom határozat céljaira 2007. január 1-jétől kell alkalmazni.

4. cikk

Ez a határozat az Európai Unió Hivatalos Lapjában való kihirdetésének napján lép hatályba.

Ezt a határozatot 2005. január 1-jétől kell alkalmazni.

Kelt Brüsszelben,

a Tanács részéről

az elnök

[1] HL C [...]., [...], [...]. o.

[2] HL C [...]., [...], [...]. o.

[3] HL L 58., 1998.2.27., 1. o.

[4] HL L 253., 2000.10.7., 42. o.

[5] HL L 163., 2007.6.23., 17. o.